Direktiva Komisije 2001/28/ES

z dne 20. aprila 2001

o spremembi Priloge I k Direktivi Sveta 91/414/EGS o dajanju fitofarmacevtskih sredstev v promet zaradi vključitve KBR 2738 (fenheksamid) kot aktivne snovi

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2001/21/ES [2], in zlasti člena 6(1) Direktive,

ob upoštevanju naslednjega:

(1) V skladu s členom 6(2) Direktive 91/414/EGS (v nadaljevanju "Direktiva") je Velika Britanija 8. maja 1997 prejela vlogo od Bayer plc ("vlagatelj") za vključitev aktivne snovi KBR 2738 (fenheksamid) v Prilogo I k Direktivi.

(2) V skladu z določbami člena 6(3) Direktive je Komisija v svoji Odločbi 98/398/ES [3] potrdila, da dokumentacija, ki je bila predložena za KBR 2738 (fenheksamid) načeloma ustreza zahtevam po podatkih in informacijah iz Priloge II ter zahtevam za fitofarmacevtsko sredstvo, ki vsebuje to aktivno snov, iz Priloge III k Direktivi.

(3) V skladu s členom 5(1) Direktive se naj aktivna snov vključi v Prilogo I za obdobje, ki ne presega 10 let, če se predvideva, da uporaba fitofarmacevtskih sredstev, ki vsebujejo to aktivno snov, ter njihovi ostanki nimajo nikakršnega škodljivega vpliva na zdravje ljudi ali živali ali na podtalnico, niti nimajo škodljivega vpliva na okolje.

(4) V skladu z določbami člena 6(2) in (4) Direktive je bil ocenjen vpliv KBR 2738 (fenheksamid) na zdravje ljudi in okolje za tiste uporabe, ki jih vlagatelj predlaga. Velika Britanija kot država članica poročevalka, je Komisiji dne 15. oktobra 1998 predložila osnutek poročila o oceni v zvezi s to snovjo.

(5) Poročilo o oceni so države članice in Komisija pregledale v okviru Stalnega odbora za zdravstveno varstvo rastlin. Ta pregled se je zaključil 19. oktobra 2000 v obliki poročila Komisije o pregledu za KBR 2738 (fenheksamid). Če je treba poročilo o pregledu ažurirati, da se upošteva tehnični in znanstveni razvoj, je prav tako treba v skladu z Direktivo spremeniti pogoje za vključitev KBR 2738 (fenheksamid) v Prilogo I k Direktivi.

(6) Dokumentacija in podatki iz pregleda so bili 31. marca 2000 predloženi v presojo Znanstvenemu odboru za rastline. Ta odbor je podal svoje mnenje dne 20. julija 2000 v zapisniku o seji (SCP/REPT/021 končno) [4], kjer je izrazil, da nima ugovorov v zvezi s to aktivno snovjo. Odbor je prav tako ugotovil, da bodo nacionalne registracije vključevale posebne ukrepe za obvladovanje tveganja v skladu s Prilogo VI [5] (Enotna načela) Direktive.

(7) Iz različnih preverjanj izhaja, da na splošno fitofarmacevtska sredstva, ki vsebujejo zadevno aktivno snov, izpolnjujejo zahteve iz člena 5(1)(a), (b) in (3) Direktive, zlasti glede uporab, ki so bile preverjene in ki jih je poročilo Komisije o pregledu podrobno obravnavalo. Torej je ustrezno, da se zadevno aktivno snov vključi v Prilogo I, da se zagotovi odobritev registracije fitofarmacevtskih sredstev, ki vključujejo zadevno aktivno snov, v vseh državah članicah v skladu z določbami navedene Direktive.

(8) Po vključitvi je potrebno ustrezno obdobje, da države članice lahko začnejo izvajati določbe Direktive o fitofarmacevtskih sredstvih, ki vsebujejo KBR 2738 (fenheksamid), in zlasti zato, da v tem obdobju pregledajo obstoječe začasne registracije ali najpozneje do konca tega obdobja odobrijo nove registracije v skladu z določbami Direktive. Za fitofarmacevtska sredstva, ki vsebujejo KBR 2738 (fenheksamid), in druge aktivne snovi, vključene v Prilogo I, se lahko zahteva tudi daljše obdobje.

(9) Ustrezno je, da države članice dajo na voljo oziroma na vpogled končno poročilo o pregledu (z izjemo zaupnih podatkov v pomenu člena 14 Direktive) zainteresiranim strankam.

(10) Poročilo o pregledu se zahteva zaradi ustreznega izvajanja posameznih poglavij enotnih načel iz Priloge VI k Direktivi s strani držav članic, če se ta načela nanašajo na oceno podatkov, ki so bili predloženi z namenom vključitve te aktivne snovi v Prilogo I k Direktivi.

(11) Ukrepi iz te Direktive so v skladu z mnenjem Stalnega odbora za zdravstveno varstvo rastlin, ki je bilo podano dne 19. oktobra 2000 –

SPREJELA NASLEDNJO DIREKTIVO:

Člen 1

Tabela v Prilogi I k Direktivi 91/414/EGS se spremeni tako, da se vključi vnos za KBR 2738 (fenheksamid) naveden v Prilogi k tej Direktivi.

Člen 2

1. Države članice sprejmejo zakone in druge predpise, potrebne za uskladitev s to Direktivo, najpozneje do 1. avgusta 2001. O tem takoj obvestijo Komisijo.

Države članice se v sprejetih predpisih sklicujejo na to Direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. V zvezi z oceno in odločanjem v skladu z enotnimi načeli iz Priloge VI k Direktivi 91/414/EGS se na podlagi dokumentacije, ki izpolnjuje zahteve Priloge III k tej direktivi, obdobje, ki ga določa prvi odstavek, za obstoječe začasne registracije fitofarmacevtskih sredstev, ki vsebujejo KBR 2738 (fenheksamid), podaljša do 1. avgusta 2002.

3. Vendar se za fitofarmacevtska sredstva, ki vsebujejo KBR 2738 (fenheksamid), skupaj z drugo aktivno snovjo iz Priloge I k Direktivi 91/414/EGS, obdobje iz odstavka 1 podaljša tako, da se predvidi daljše obdobje za izvršitev, določeno v Direktivi, ki spreminja Prilogo I k Direktivi 91/414/EGS, vključitve te snovi v Prilogo.

4. Države članice dajo poročilo o pregledu za KBR 2738 (fenheksamid) (z izjemo zaupnih podatkov v smislu člena 14 Direktive) na vpogled vsem zainteresiranim stranem oziroma jih morajo dati na razpolago na posebno zahtevo.

Člen 3

Ta uredba začne veljati 1. junija 2001.

Člen 4

Ta direktiva je naslovljena na države članice.

V Bruslju, 20. aprila 2001

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 69, 10.3.2001, str. 17.

[3] UL L 176, 20.6.1998, str. 34.

[4] Zapisnik z 21. Seje Znanstvenega odbora za rastline, Bruselj, 20. julija 2000.

[5] UL L 265, 27.9.1997, str. 87.

--------------------------------------------------

PRILOGA

VNOS, KI SE DODA V TABELO PRILOGE I K DIREKTIVI 91/414/EGS

"Št. | Splošno ime, identifikacijske številke | Ime IUPAC | Čistost | Začetek veljavnosti | Datum izteka vključitve | Posebne določbe |

13 | (fenheksamid) CAS št. 126833-17-8 CIPAC št. 603 | N-(2,3-dikloro-4-hidroksifenil)-1-metil-cikloheksan karboksamid | 950 g/kg | 1. junij 2001 | 31. maj 2011 | Lahko se registrira samo kot fungicid. Pri odločanju v skladu z Enotnimi načeli morajo države članice posvetiti posebno pozornost možnemu vplivu na vodne organizme in zagotoviti, da pogoji registracije vključujejo, kjer je ustrezno, ukrepe za zmanjšanje tveganja. Datum Stalnega odbora za zdravstveno varstvo rastlin, ko je bilo poročilo o pregledu dokončano: 19. oktober 2000 |

--------------------------------------------------